Éder (portugalilainen jalkapalloilija)

**Éderzito António Macedo Lopes** eli **Éder** (s. 22. joulukuuta 1987 Bissau, Guinea-Bissau) on portugalilainen uransa päättänyt jalkapalloilija. Hän pelasi urallaan kotimaansa lisäksi myös Englannin, Ranskan, Venäjän ja Saudi-Arabian pääsarjoissa. Hän pelasi Portugalin maajoukkueessa 35 ottelua vuosina 2012–2018 ja edusti maataan MM-kilpailuissa 2014 sekä EM-kilpailuissa 2016. Pelipaikaltaan molempijalkainen Éder oli hyökkääjä.

## Pelaajaura
### Seurajoukkue
Éder edusti Oliveira Hospitalia Portugalin neljännellä sarjatasolla kaudella 2006–2007 ja Tourizensea kolmannella sarjatasolla 2007–2008. Hän pelasi Académica de Coimbrassa kausilla 2008–2012 kaikkiaan 83 Portugalin superliigan ottelua, joissa teki 12 maalia. Hän voitti Portugalin cupin 2012, vaikkei tosin pelannut loppuottelussa. 

Kesällä 2012 Éder siirtyi nelivuotisella sopimuksella Sporting de Bragaan. Hän pelasi ensimmäisen ottelunsa joukkueessa 2. syyskuuta 2012 Paços de Ferreiraa vastaan. Myöhemmin samassa kuussa hän teki kaksi maalia paikallisottelussa Rio Avea vastaan. Hän pelasi kuusi Mestarien liigan ottelua (ja yhden karsintaottelun) kaudella 2012–2013. Hän voitti samalla kaudella liigacupin mestaruuden. Hän pelasi Bragassa kaikkiaan 60 Superliigan ottelua, joissa teki 26 maalia.

Éder siirtyi kesällä 2015 Englannin Valioliigan Swanseaan, jossa hän pääsi pelaamaan 13 pääsarjaottelussa yhteensä vain 267 minuuttia ilman maaleja. Kokonaisuudessaan hän pelasi 15 cup- ja sarjaottelussa, mutta ei onnistunut tekemään eikä syöttämään niissä maaliakaan. Helmikuun 2016 alussa hän siirtyi lainalle Ranskan Ligue 1 -seura Lilleen, jossa teki loppukauden aikana kuusi maalia pelaamissaan 13 sarjaottelussa. Hän siirtyi pysyvästi Lilleen kesällä 2016. Éder pelasi Lillessä 31 sarjaottelua kaudella 2016–2017 ja teki niissä kuusi maalia.

Elokuussa 2017 Éder siirtyi Venäjän Valioliigan Lokomotiv Moskovaan yksivuotisella lainasopimuksella, johon sisältyi myös osto-optio. Éder pelasi lainakaudellaan 18 sarjaottelua ja teki neljä maalia, kun Lokomotiv voitti Venäjän mestaruuden. Lokomotiv käytti lainasopimukseen sisältyneen osto-option ja Éder siirtyi moskovalaisseuraan pysyvästi heinäkuussa 2018. Kaudella 2018–2019 Éder pelasi 22 sarjaottelua ja teki niissä yhden maalin. Mestarien liigassa hän pelasi kaudella 2018–2019 kuusi ottelua. Lokomotivin toukokuussa 2019 voittamassa Venäjän cupissa hän pelasi kuusi ottelua ja teki kaksi maalia, mutta ei saanut peliaikaa loppuottelussa Uralia vastaan. Heinäkuussa 2019 Éder oli voittamassa Venäjän supercupia, jossa hän pelasi 23 minuuttia Lokomotivin voittaessa Zenitin lukemin 3–2. Seuraavan kahden kauden aikana hän pelasi 43 sarjaottelua ja teki niissä kuusi maalia, sekä kahdeksan Mestarien liigan ottelua. Hän teki ensimmäisen ja ainoaksi jääneen maalinsa Mestarien liigassa 21. lokakuuta 2020 lukemiin 2–2 päättyneessä ottelussa Red Bull Salzburgia vastaan. Toukokuussa 2021 Éder oli voittamassa uransa toista Venäjän cupia. Hän tuli cupin loppuottelussa vaihdosta kentälle Fjodor Smolovin tilalle 87. peliminuutilla, kun Lokomotiv voitti Krylja Sovetovin lukemin 3–1.

Syyskuussa 2021 Éder allekirjoitti sopimuksen saudiarabialaisen Al-Raedin kanssa. Hän pelasi kaudella 2021–2022 Saudi-Arabian Valioliigassa 22 ottelua, joissa hän teki kuusi maalia. Al-Raed ei jatkanut Éderin sopimusta kauden jälkeen ja hän lopetti sittemmin uransa.

### Maajoukkue

Éder teki ensiesiintymisensä Portugalin maajoukkueessa 11. syyskuuta 2012  Azerbaidžania vastaan.

19. toukokuuta 2014 Éder nimettiin 23 pelaajan lopulliseen kokoonpanoon vuoden 2014 MM-kilpailuihin. Hän pelasi Portugalin jokaisessa kolmessa ottelussa. Avausottelussa hänet vaihdettiin Hugo Almeidan ja seuraavassa pelissä Hélder Postigan tilalle.

Ensimmäisen maaottelumaalinsa Éder teki Italiaa vastaan kesäkuussa 2015.

Éder voitti kultaa vuoden 2016 EM-kilpailuissa. Hän teki loppuottelun ainoan maalin tultuaan vaihtomiehenä kentälle ottelun toisella puoliajalla. Éder pelasi yhteensä 54 minuuttia kolmen ottelun aikana.

Éder teki viidennen ja viimeiseksi jääneen maajoukkuemaalinsa 14. lokakuuta 2018 ystävyysottelussa Skotlantia vastaan. Hänen viimeinen maaottelunsa oli 20. marraskuuta 2018 pelattu Kansojen liigan ottelu Puolaa vastaan, jossa hän tuli vaihdosta kentälle André Silvan tilalle 87. peliminuutilla. Éder pelasi Portugalin maajoukkueessa yhteensä 35 ottelua ja teki niissä viisi maalia, joista neljä ystävyysotteluissa ja yksi EM-kilpailuissa.

## Lähteet

## Aiheesta muualla
* Éderin esittely ja tilastot Footballzz-sivustolla